Dzędeè Passover wets'ǫ̀ hawe.
Zezì,
hòt'a whaà-le dıı nèk'e gots'ǫǫ̀ naetła ha eyıts'ǫ Edetà ts'ǫ̀ anade ha yek'èezǫ.
Xàè wets'ǫ dǫ dıı nèk'e dǫta nàgedèe sìı goghǫneètǫ,
dànì hòtł'ò goghǫneètǫǫ sìı gık'èezǫǫ̀ agole ha.
Xèhts'ǫ̀ shègezhe ha kw'à nègı̨ı̨la.
Ekìıyeè k'e wehłı̨ı̨,
Sımon weza Zhıdàà-Iscarıyot,
Zezì k'èch'a nànıwoò ayį̀į̀là ı̨lè,
eyıt'à Zezì,
k'aodèe gotł'aàyehtè ha nıwǫ.
Zezì,
Wetà t'asìı hazǫǫ̀ ts'ǫ̀ k'àowo ayį̀į̀là,
yek'èezǫ.
Nǫ̀htsı̨ gots'ǫ at'ı̨ eyıts'ǫ Nǫ̀htsı̨ ts'ǫ̀ anade ha edek'èezǫ.
Zezì ladà gots'ǫ nıìtła,
edeɂeè yìı xàetła gà lısımì t'à edenı xèwhezhà.
Hayį̀į̀là tł'axǫǫ̀ datłehkw'à yìı tı yı̨ı̨do gà edecheekeè gokè k'enaehtso.
Wek'e lısımì whehchìı t'à gokè dı̨ı̨tso.
Sımon-Peter gà nììtła là Sımon-Peter yets'ǫ̀ hadı,
“Sets'ǫ̀ K'àowo ayìıha sekè k'enaı̨htse ha anet'ı̨?”
yèhdı.
Zezì yets'ǫ̀ hadı,
“Ayìı dàht'ı̨į̀-aht'ı̨ı̨ sìı dıì wenıı̨dì nıìle,
hanìkò nǫǫde nı̨dè wenıı̨dì ha,”
Zezì yèhdı.
“Į̀le!
Nı̨ sekè k'enaı̨htse ha nıìle,”
Peter yèhdı.
Zezì hayèhdı,
“Nekè k'enaıhtse lenǫsıı sexè anet'ı̨ ha dìì,”
yèhdı.
Eyıt'à Sımon-Peter hadı,
“Hanì-ı̨dè sekè zǫ anele-le,
sılà eyıts'ǫ sekwì sı anele,”
yèhdı.
Zezì hadı,
“Dǫ wek'enaatsoo sìı tsǫ̀ wı̨ı̨zìı wek'e wheɂǫ nıìle,
edekè zǫ k'enaı̨htso nı̨dè hòt'a.
Naxı̨ sìı naxık'enaatso hǫt'e,
hanìkò dǫ ı̨łè naxıta whedaa sìı hanì-le,”
Zezì gòhdı.
Amìı k'aodèe tł'aàyehtè ha sìı yek'èezǫ t'à,
dıı hadı,
“Naxık'enaatso hǫt'e,
hanìkò dǫ ı̨łè naxıta whedaa sìı hanì-le,”
gòhdı.
Edecheekeè gokè k'enaı̨htso tł'axǫǫ̀ edeɂeè yìı naatła gà ladà gà edetł'axǫǫ̀ nǫ̀ǫtła.
“Ayìı naxıgha dàhłàa sìı asį̀į̀ wenıahdì?”
gòhdıì dagoehke.
“ ‘K'àowo’ sèahdıı sìı ehkw'ı aahdı hǫt'e,
naxıts'ǫ̀ K'àowo aht'e ne t'à.
Sı̨ naxıts'ǫ̀ K'àowo aht'ee sìı naxıkè k'enaıhtso k'ę̀ę̀ naxı̨ sı ełekè k'enaahtse ha hǫt'e.
Hanì naxıghàlaıhdàa sìı wek'ę̀ę̀ eghàlaahda ha,
naxı̨ sı weghàà haaht'ı̨ ha naxıdaà hahłà hǫt'e.
Ehkw'ı anaxèehsı̨,
dǫ wı̨ı̨zìı edets'ǫ k'àowo nahk'e elı̨ nıìle,
eyıts'ǫ dǫ godı k'eɂaa sìı amìı yı̨ı̨hɂàa sìı nahk'e elı̨ nıìle.
Hòt'a eyı hazǫǫ̀ wek'èahsǫ ne t'à wek'ę̀ę̀ eghàlaahdà nı̨dè naxıxè sìghà ha hǫt'e,”
gòhdı.